ोता रस विभोर हो जाते थे। इसी बीच वे दशरथ के राज्य का एक दो बार सूबे के वर्तमान राज के साथ साम्य भी स्थापित कर चुके थे। जिस पर मंत्री गणों, अधिकारियों तथा कर्मचारियों ने हर्षित होकर तुमुल करतल ध्वनि की थी। बात ठीक इसी दिन की है।
जिला मुख्यालय के सारे सरकारी कार्यालय केवल ताला लगाने की औपचरिकता को छोड़ दें, तो बंद ही पड़े थे। पुलिस थानों में एकाध सिपाही को एफआइआर लिखने की औपचारिकता पूरा करने के लिये छोड़ दिया गया था। बाक़ी, पुलिस कप्तान से लेकर सारा दल सौ किलोमीटर दूर गृह गाँव में था। होना भी था, इतने सारे ज़ेड प्लस जो आ रहे थे। इस प्रकार कहा जाये तो फिलहाल राम कथा के चलने तक ज़िला मुख्यालय को रामभरोसे छोड़ दिया गया था। ये बात ठीक उसी दूसरे दिन की है जब वहाँ से सौ किलोमीटर दूर कथा वाचक दशरथ के राम राज्य के बारे में विस्तार से चर्चा कर रहे थे।
कुछ लोगों का ऐसा कहना है कि प्रशांत तो पहले से ही बिगड़ा हुआ लड़का था। इतना कि कक्षा दस तक आने तक ही सर्व गुण संपन्न हो चुका था। लोगों का कहना था कि प्रथम श्रेणी अधिकारी पद से रिटायर हुए दादा के इकलौते बेटे का इकलौता बेटा था, सो बिगड़ने के सारे अधिकार तो उसके पास सुरक्षित थे ही। ख़ैर ये बातें बाद में, पहले तो ये कि उधर सौ किलोमीटर दूर राम कथा चल रही थी और इधर रामभरोसे छोड़े गये शहर में कुछ हो गया। हुआ ये कि प्रशांत का बाक़ायदा अपहरण कर लिया गया। वैसे तो प्रशांत दिन भर कहाँ रहता है, घर वालों को ज़रा भी पता नहीं रहता था। लेकिन उस रोज़ शाम ढलते ही प्रशांत की ढूँड़ मच गई। इस ढूँड़ मचने के पीछे कारण था, वह कॉल जो प्रशांत के ही मोबाइल से प्रशांत के पिता के पास आई थी। जिसमें कहा गया था कि प्रशांत का अपहरण कर लिया गया है और चालीस लाख फिरौती के बदल